कभी कोविड नहीं हुआ, वैक्सीन के दोनों डोज लिए; बूस्टर डोज लेने वाले दिन भी मौत
Madhya Pradesh Heart Attack Death Cases Analysis - मध्यप्रदेश में चलते-फिरते, नाचते-गाते हार्ट अटैक से हुई मौतों के कई मामले सामने आए। ताजा केस 12 अप्रैल का है… भोपाल में 27 साल का सौरभ मीना जिम से बाहर निकला। उसे खांसी आई और मौत हो गई
पिछले दिनों में मध्यप्रदेश में चलते-फिरते, नाचते-गाते हार्ट अटैक से हुई मौतों के कई मामले सामने आए। ताजा केस 12 अप्रैल का है… भोपाल में 27 साल का सौरभ मीना जिम से बाहर निकला। उसे खांसी आई और मौत हो गई। 18 मार्च को पोस्ट ऑफिस डिपार्टमेंट भोपाल के असिस्टेंट डायरेक्टर सुरेंद्र कुमार दीक्षित ‘बस आज की रात है जिंदगी…’ गाने पर डांस कर रहे थे। नाचते-नाचते अचानक गिर पड़े। 3 से 4 सेकंड में मौत हो गई। 22 मार्च को भोपाल में तैनात CRPF हवलदार गिरीश चंद्र तिवारी जवानों को परेड कराते-कराते जमीन पर गिर पड़े और मौत हो गई।
मौत की ये कहानियां हार्ट-अटैक का नया, चौंकाने और डराने वाला रूप बता रही है। कम उम्र में अटैक दबे पांव आ रहा है और कुछ ही पलों में मौत दे जा रहा है। हमने ऐसे 10 चौंकाने वाले मामलों की मेडिकल हिस्ट्री निकाली। इसमें दो बातें कॉमन निकलीं। पहली, 10 में से 9 लोगों को कभी भी कोविड नहीं हुआ था लेकिन सभी ने वैक्सीन के दोनों डोज लगवा लिए थे। एक को कोविड हुआ, लेकिन शॉर्ट टाइम के लिए। एक केस तो ऐसा भी है कि जिस दिन बूस्टर डोज लगा, उसी दिन शाम को मौत हो गई। जान गंवाने वालों में युवाओं के साथ 8 साल का बच्चा तक शामिल है।
पहले इस तरह की मौतों के लिए एक्सपर्ट्स सर्दी को जिम्मेदार बता रहे थे, लेकिन अब गर्मी के सीजन में भी इस तरह की मौतें हो रही हैं। 10 केस की मेडिकल हिस्ट्री निकालने के बाद हमने AIIMS, हमीदिया और उबुन्तु हार्ट हॉस्पिटल भोपाल के हार्ट स्पेशलिस्ट्स से बात की।
केंद्र सरकार भी ऐसी मौतों से चिंतित, ICMR को रिसर्च के लिए कहा 
हंसते-खेलते हो रही इस तरह की मौतों से केंद्र सरकार भी चिंतित है। कोरोना के बाद हार्ट अटैक के बढ़ते मामलों से शक की सुई कोविड या उससे बचने के लिए ली गई दवाओं और वैक्सीन पर भी जा रही है। स्वास्थ्य मंत्री मनसुख मांडविया ने इंडियन काउंसिल ऑफ मेडिकल रिसर्च (ICMR) से मेयोकार्डियल इंफ्राक्शन यानी हार्ट अटैक के बढ़ते मामलों के अध्ययन के लिए कहा है। मध्यप्रदेश में जो मौतें हुई हैं, उनमें से कई ने कोरोना की वैक्सीन या बूस्टर डोज लिए थे, लेकिन इनमें ज्यादातर को कोरोना हुआ ही नहीं था।
सबसे पहले जानते हैं वायरल मौतें और उनकी हिस्ट्री… 
केस 1: सौरभ को कोई बीमारी नहीं थी, हेल्थ कॉन्शियस रहा
12 अप्रैल 2022, भोपाल के ऐशबाग इलाके में रहने वाला 27 साल का सौरभ मीना अपने पास के ही जिम में गया। करीब डेढ़ घंटे जिम करने के बाद वो बाहर निकला। दोस्तों के साथ चाय पी। चाय पीते-पीते ही खांसी आई और वो बेहोश होकर जमीन पर गिर पड़ा। दोस्त अस्पताल ले गए। पीपुल्स हॉस्पिटल के डॉक्टरों ने उसे मृत घोषित कर दिया। वजह बताई साइलेंट अटैक।
सौरभ मीना की मेडिकल हिस्ट्री पर बात करते हुए उनके चाचा मुकेश मीना ने बताया कि उसे कोई बीमारी नहीं थी। वो एकदम फिट था। खाने-पीने से लेकर स्वास्थ्य पर खास ध्यान देता था। उसे पहले कभी कोविड भी नहीं हुआ। वैक्सीन के दोनों डोज भी लगवा लिए थे। हमारा भतीजा होनहार था। पढ़ने में तेज था। उसका IAS बनने का सपना था। पिछले अटेम्प्ट में 1 नंबर से रह गया था। इस बार उसका सिलेक्शन 100% तय था। उसने मेहनत की थी, लेकिन अचानक ये हो गया।
केस 2: खाने का बेहद ख्याल रखता था, सेहत पर खूब ध्यान देता था 
28 मार्च 2023 की सुबह इंदौर के 26 साल के हर्ष भदौरिया सोकर उठे। फिर नित्य क्रियाओं से फ्री होकर न्यूज पेपर ड्रॉइंग रूम में पढ़ने बैठा। कुछ ही देर बाद उसको खांसी आई और मौत हो गई। हर्ष इंदौर के पलासिया में रहता था। पिता महेन्द्र सिंह भदौरिया महू थाने के टीआई हैं।
हर्ष की मेडिकल हिस्ट्री पर बात करते हुए उनके पिता महेंद्र सिंह भदौरिया ने बताया कि मेरे बेटे को कोई बीमारी नहीं थी। वो एकदम स्वस्थ था। उसकी हाइट 6 फीट और वजन 76 किलो था। वो डाइट का भी खास ख्याल रखता था। वो इतना डाइट कॉन्शियस था कि हम (मां-पापा) क्या खा रहे हैं, इसका ख्याल भी रखता था। कोविड वैक्सिनेशन के दौर में ही उसने वैक्सीन के दोनों डोज लगवा लिए थे। पहले कभी कोविड भी नहीं हुआ। अचानक उसके साथ ये कैसे हुआ उसे हार्ट अटैक कैसे आया। ये शायद हम कभी नहीं समझ पाएंगे।
केस 3: हमेशा घर का बना खाना खाते थे, लाइफस्टाइल पर ध्यान देते थे 
28 फरवरी 2023 की सुबह 8 बजे 53 साल के सरकारी स्कूल टीचर मुकेश स्थापक स्कूल पहुंचते हैं। नर्मदापुरम जिले के सांडिया रोड पर बने एक कन्या हाई स्कूल में 10वीं कक्षा की बोर्ड परीक्षा चल रही थी। उसमें उनकी ड्यूटी लगी थी। ड्यूटी के दौरान ही उन्हें हार्ट अटैक आया और उनकी मौत हो गई। केंद्र अध्यक्ष हेमलता दास ने बताया कि स्कूल आने के बाद वो एग्जाम पेपर लेने गए। उसी दौरान उनकी तबीयत बिगड़ी। पेपर लेकर वापस स्कूल पहुंचे और जमीन पर गिर पड़े। हम उन्हें सरकारी हॉस्पिटल लेकर गए। डॉक्टरों ने उन्हें मृत घोषित कर दिया। मुकेश नर्मदापुरम जिले के पिपरिया गांव में रहते थे।
मेडिकल हिस्ट्री पर बात करते हुए मुकेश की बेटी अनुषा स्थापक ने बताया कि पापा पूरी तरह स्वस्थ थे। उनको शुगर बीपी था, लेकिन 12 साल से सब कुछ नॉर्मल था। साल 2020 में उन्हें बहुत कम समय के लिए कोविड भी हुआ था। खाने-पीने को लेकर हमेशा सजग रहते थे। हमेशा घर का खाना ही खाते थे। उन्होंने कोविड वैक्सीन के दोनों डोज के साथ हाल ही एक बूस्टर डोज भी लगवा लिया था। पीएम रिपोर्ट में उनकी मौत की वजह कार्डियक अरेस्ट आई थी।
केस 4: कई साल में कभी बुखार नहीं आया, रोज काम पर जाते थे 
17 फरवरी 2023 की दोपहर NH 44 के मालथोन टोल प्लाजा सागर के एक कमरे का वीडियो वायरल होता है। सीसीटीवी फुटेज में दिखाई देता है कि टोल प्लाजा में पदस्थ सुरक्षा गार्ड ऊदल सिंह यादव कमरे में टेबल पर बैठकर लंच कर रहे हैं। लंच करते-करते वो पीछे की तरफ गिरते हैं और 6 सेकंड के अंदर उनकी मौत हो जाती है।
52 साल के ऊदल पिछले 10 साल से इसी टोल प्लाजा पर नौकरी कर रहे थे। उनके साथ काम करने वाले कर्मचारियों ने बताया कि घटना से पहले तक वो पूरी तरह स्वस्थ थे। अस्पताल ले जाने पर डॉक्टर्स ने उन्हें मृत घोषित कर दिया। पीएम रिपोर्ट में मौत की वजह हार्ट अटैक आई।
ऊदल सिंह की मेडिकल हिस्ट्री पर बात करते हुए उनके 28 साल के बेटे रंजीत यादव ने बताया कि उनको बीपी-शुगर जैसी कोई बीमारी नहीं थी। पिछले कई सालों से तो उनको बुखार तक नहीं आया था। कोविड भी नहीं हुआ था। कोविड वैक्सीन की दोनों खुराक भी लगवा ली थीं। हर दिन सुबह उठकर ड्यूटी पर जाते थे। अचानक हुए इस हादसे ने हमें तोड़कर रख दिया था।
केस 5: दो-दो घंटे जिम में बिताते थे, दो साल से एकदम फिट थे 
5 जनवरी 2023 को इंदौर के एक जिम का CCTV वीडियो वायरल हुआ। वीडियो में कुछ लोग एक्सरसाइज कर रहे थे। वीडियो में प्रदीप रघुवंशी नाम के एक शख्स की एंट्री होती है। 55 साल के प्रदीप ने ट्रेडमिल पर वॉक करते-करते पसीना बहाने के बाद अपनी जैकेट उतारी। जैकेट उतारते ही वो अचानक लड़खड़ा जाते हैं। पास ही रखी एक टेबल का सहारा लेने की कोशिश करते-करते जमीन पर गिर पड़ते हैं और उनकी मौत हो जाती है।
लसूडिया इलाके में मौजूद गोल्ड जिम ट्रेनर के मुताबिक इंदौर के वृंदावन होटल के मालिक प्रदीप हमारे पुराने क्लाइंट थे। वो फिटनेस पर बहुत ध्यान देते थे। हर रोज 2-2 घंटे जिम करते थे। हर दिन की तरह उस दिन भी वो सुबह-सुबह वर्कआउट करने आए, फिर अचानक ये हादसा हो गया। 13 दिन बाद ही उनके बेटे की शादी थी।
प्रदीप रघुवंशी के साले पंकज शर्मा ने उनकी मेडिकल हिस्ट्री पर बात करते हुए बताया उनका रूटीन हेल्दी था। वे खाने-पीने में बहुत संयम बरतते थे। साल 2004 में उनके हार्ट का ब्लॉकेज हटाने के लिए स्टेंट डले हुए थे। उनको हल्का शुगर भी था, लेकिन अपने हेल्दी रूटीन के चलते उन्होंने शुगर पर पूरी तरह कंट्रोल पा लिया था। यहां तक कि डॉक्टर ने उनकी गोलियां तक बंद कर दी थीं। उन्होंने कोविड वैक्सीन के दोनों डोज भी लगवाए थे। पिछले 2 साल से वो एकदम फिट चल रहे थे। फिर अचानक ये हादसा हो गया।
केस 6: आठ साल का बच्चा बस की सीट पर बैठा और हार्टअटैक आ गया
16 दिसंबर 2022, दोपहर 2 बजे। भिंड के एक स्कूल की छुट्टी के बाद 12 साल का मनीष घर जाने के लिए अपने 8 साल के भाई के साथ स्कूल बस में बैठता है। बस की सीट पर बैठते ही बेहोश होकर गिर जाता है। बस का ड्राइवर आनन-फानन उसे बस के नीचे उतारता है और पानी पिलाने की कोशिश करता है, लेकिन बच्चा अचेत हो चुका होता है। स्कूल प्रबंधन ने इसकी जानकारी परिजनों को दी और बच्चे को अस्पताल लेकर पहुंचे। जिला अस्पताल के सिविल सर्जन डॉक्टर अनिल गोयल ने बताया कि बच्चा अस्पताल मृत अवस्था में लाया गया था।
मनीष, भिंड के जमाना रोड पर मौजूद एक निजी स्कूल में चौथी कक्षा में पढ़ता था। मौत के बाद मनीष के पिता कोमल जाटव ने पोस्टमॉर्टम कराने से मना कर दिया था, लेकिन डॉ. अनिल गोयल का कहना है कि उसकी मौत हार्ट अटैक से ही हुई है। जब बच्चे को लाया गया हमने उसे कार्डियोपल्मोनरी रिससिटेशन (सीपीआर) दिया, लेकिन उसे होश में नहीं लाया जा सका। मेडिकल हिस्ट्री पर बात करते हुए उन्होंने बताया कि बच्चे को कोविड वैक्सीन लग चुकी थी। उसे कभी कोरोना नहीं हुआ था। उसके माता-पिता के बताए अनुसार बच्चे को पहले कोई भी बीमारी नहीं थी। संभवत: इतनी छोटी उम्र के बच्चे की मौत का प्रदेश में यह पहला मामला था।
केस 7: सेहतमंद थी, छोटी-मोटी बीमारी भी नहीं हुई कभी 
14 दिसंबर 2022 को रात के वक्त एक शादी समारोह में 4 बहनें स्टेज पर नाच रही थीं। गाना खत्म होने ही वाला था कि सोदा साहू नाम की एक बहन अचानक स्टेज पर ही गिर पड़ी। 3 सेकंड के अंदर उनकी मौत हो गई। दरअसल, सिवनी जिले के भीमगढ़ की 54 साल की सोदा साहू अपनी पोती की शादी में हल्दी के कार्यक्रम में नाच रही थी। घटना के बाद शादी में मातम पसर गया। पीएम रिपोर्ट में मौत की वजह हार्ट अटैक थी। इस घटना का वीडियो भी खूब वायरल हुआ था।
सोदा की मेडिकल हिस्ट्री पर बात करते हुए उनके बेटे राजा साहू ने बताया कि अम्मा को कोई भी बीमारी नहीं थी। उनको शुगर और बीपी बढ़ने-घटने जैसी कोई समस्या कभी नहीं हुई। पूरी तरह स्वस्थ थीं। कभी कोरोना भी नहीं हुआ। वैक्सीन के दोनों डोज भी लगवा लिए थे। वो तो एकदम खुश होकर स्टेज पर डांस कर रही थीं फिर अचानक ये हादसा हो गया।
केस 8: कभी कोई नशा नहीं किया, सब कुछ नॉर्मल था 
3 दिसंबर 2022 को MP के कटनी से एक वीडियो वायरल हुआ। 44 साल के राकेश मेहानी दर्शन करने के लिए मंदिर पहुंचे। जैसे ही उन्होंने साईं बाबा के सामने सिर झुकाया वे फिर उठे ही नहीं। ये सारी घटना सीसीटीवी में कैद हो गई। इस घटना के बाद वहां मौजूद लोग सहम गए। इस घटना का वीडियो खूब वायरल हुआ।
राकेश की मेडिकल हिस्ट्री पर बात करते हुए उनके बड़े भाई राजेश मेहानी ने बताया कि एक साल पहले राकेश का बीपी केवल एक बार बढ़ा था। उसके बाद से सब नॉर्मल रहा। उनको शुगर जैसी भी कोई बीमारी नहीं थी। उन्हें कभी कोविड भी नहीं हुआ। वैक्सीन के दोनों डोज वो लगवा चुके थे। नशे के नाम पर वो स्मोकिंग तक नहीं करते थे। अचानक ऐसा हादसा कैसे हुआ। हमारी समझ से बाहर है।
केस 9: एनर्जी से लबरेज रहते थे, कभी थकते नहीं थे 
2 दिसंबर 2022, सुबह 11 बजे, जबलपुर के दमोह नाका चौराहे का एक वीडियो वायरल होना शुरू हुआ। सीसीटीवी फुटेज वाले वीडियो में दिखा कि सिटी की मेट्रो बस सामान्य स्पीड में सामने से आ रही है। उस बस को रुकना होता है, लेकिन वो रुकती नहीं। बस पहले सामने खड़े एक ऑटो को टक्कर मारती है। फिर आगे एक बाइक सवार को रौंदती हुई आगे कई लोगों को कुचल देती है। घटना में 2 बच्चों समेत कुल 5 लोग घायल हो जाते हैं। एक की मौत भी हो जाती है। दरअसल, जो ड्राइवर उस बस को चला रहा था, हार्ट अटैक के चलते पहले ही उसकी मौत हो चुकी थी।
पुलिस के मुताबिक बस आधारताल से रानीताल जा रही थी। बीच में दमोह नाका पहुंचते ही ये हादसा हो गया। बस को रोककर हमने देखा तो ड्राइवर हरदेव पाल अपनी सीट पर बेहोश पड़े थे। हॉस्पिटल ले जाने पर डॉक्टरों ने उन्हें मृत घोषित कर दिया। पीएम रिपोर्ट में मौत की वजह हार्ट अटैक आई। हरदेव पाल की मेडिकल हिस्ट्री पर बात करते हुए उनके बेटे विशाल ने बताया कि पापा को बीपी-शुगर जैसी कोई बीमारी नहीं थी। वो पूरी एनर्जी के साथ दिनभर मेहनत करते थे। उन्हें कभी कोविड भी नहीं हुआ। उन्होंने कोविड वैक्सीन के दोनों डोज के अलावा बूस्टर डोज भी लगवा लिया था।
केस 10: रोज जिम जाते थे, सेहत पर खूब फोकस करते थे
13 अगस्त 2022, इंदौर के मांगलिया स्थित इंडियन ऑयल के डिप्टी जनरल मैनेजर वीरेंद्र सिंह रघुवंशी शाम 8 बजे जिम करने गए थे। जिम में थोड़ा वर्कआउट करने के बाद वो करीब 8.30 बजे घर के लिए वापस निकले। जिम से निकलते ही करीब 1 फीट की दूरी पर वो अचानक जमीन पर गिर पड़े। जानकारी मिलते ही उनका बेटा अमन उन्हें अस्पताल ले गया, लेकिन डॉक्टर ने उन्हें मृत घोषित कर दिया। 54 साल के वीरेंद्र सिंह रघुवंशी मूल रूप से अशोकनगर के निवासी थे। फिलहाल एबी रोड में बनी शालीमार टाउनशिप में रहते थे।
वीरेंद्र सिंह की मेडिकल हिस्ट्री पर बात करते हुए उनके साढ़ू राजेंद्र सिंह रघुवंशी ने बताया कि उन्हें कोई भी बीमारी नहीं थी। बीपी-शुगर जैसी बीमारियां तक नहीं थीं। उनकी दिनचर्या पूरी तरह संतुलित थी। हर दिन जिम जाया करते थे। उनको कभी कोरोना नहीं हुआ। कोविड वैक्सीन के दोनों डोज लगवा चुके थे। 13 अगस्त यानी जिस दिन उनकी मौत हुई उसी दिन सुबह उन्होंने कोविड वैक्सीन का बूस्टर डोज लगवाया था। दिनभर घर पर आराम किया। फिर शाम को जिम करने गए। फिर उन्हें जैसा भी महसूस हुआ हो, वो जल्दी ही जिम से वापस आने के लिए निकले और ये हादसा हो गया। हमने उस दिन उनके जिम वर्कआउट का सीसीटीवी फुटेज भी देखा। वो एकदम स्वस्थ नजर आ रहे थे।
भास्कर एक्सपर्ट पैनल 
यहां तक हमने 9 चर्चित हुए मामलों की मेडिकल हिस्ट्री जानी। फिर हमने भोपाल के तीन मशहूर डॉक्टरों डॉ. किसलय श्रीवास्तव (HOD कार्डियोलॉजी डिपार्टमेंट, AIIMS भोपाल), डॉ. मंडल सुब्रोतो (हार्ट एक्सपर्ट, उबुन्तु हार्ट हॉस्पिटल, भोपाल) और डॉ. आर. एस. मीना (MD, DM कार्डियोलॉजी, इंटरवेंशनल कार्डियोलॉजिस्ट, हमीदिया हॉस्पिटल भोपाल) से इस बारे में बात की। जिन्होंने हमारे हर सवाल का जवाब देते हुए बताया कि अचानक हंसते-हंसते, चलते-फिरते मौतें क्यों हो रही हैं।
पहले सिर्फ ठंड में होते थे ज्यादा हार्ट अटैक, अब सालभर होते हैं
डॉ. किसलय श्रीवास्तव ने बताया कि हार्ट अटैक की सबसे बड़ी वजह बिगड़ी हुई लाइफ स्टाइल है। आप जिन केसेस की बात कर रहे हैं कि उन्हें कभी कोविड नहीं हुआ था, फिर भी अटैक आया। उनमें ज्यादातर लोग युवा थे और उनको मेहनत करते वक्त अटैक आया। इसके लिए कोलेस्ट्रॉल के साथ औसत से ज्यादा हार्ट रेट का बढ़ना जिम्मेदार है। जिम के दौरान कई युवा बॉडी को अट्रैक्टिव शेप देने के लिए अनवांटेड सप्लीमेंट भी लेते हैं। ये भी एक वजह बनती है। कोविड वैक्सीन का इन मौतों से क्या लेना-देना है? इसको लेकर अबतक कोई स्टडी सामने नहीं आई है। ना ही ऐसी कोई आशंका जताई गई है। फिर भी AIIMS दिल्ली में इस तरह की मौतों पर वैक्सीन के असर को लेकर रिसर्च चल रही है।
देश वर्ल्ड की डायबिटीज कैपिटल बन रहा
डॉ. मंडल सुब्रोतो ने कहा, 'आजकल सब्जियों-फलों में पेस्टिसाइड्स बहुत ज्यादा यूज होने लगा है वो हमारे शरीर के अंदर जा रहा है। खाने-पीने और सोने की टाइमिंग ठीक नहीं है। नियमित एक्सरसाइज नहीं कर पाते हैं। ज्यादातर तला हुआ भोजन करते हैं। ये चीजें भी हार्ट अटैक की बड़ी वजह बन रही हैं।'
हमारा देश वर्ल्ड की डायबिटीज कैपिटल बन रहा है। देश में कई तरह की नई-नई बीमारियां ज्यादा बढ़ रही हैं। इन्हीं सब बीमारियों की वजह से हार्ट अटैक की समस्या भी बढ़ रही है। बदकिस्मती से अब कोविड भी आ गया है। कोविड की वजह से प्रभावित हुए लोगों में इंडेप्शियल डिस्फंक्शन बढ़ गया है। इसकी वजह से भी हार्ट अटैक बहुत ज्यादा होने लगे हैं।
सवाल: पहले अचानक हुई मौतों पर बहुत से एक्सपर्ट ने कहा कि ये मौतें ठंड की वजह से हो रही हैं। अब तो गर्मी आ गई है और इस तरह की मौतें लगातार होती जा रही हैं। ऐसा क्यों?
जवाब: जी हां, ठंड की वजह से भी हार्ट अटैक की समस्या होती है। जब आप गर्म कमरे के अंदर से अचानक ठंड में बाहर निकलते हैं, बॉडी टेम्प्रेचर मेन्टेन करने के लिए ब्लड प्रेशर शूटअप कर जाता है। दिल की धड़कन तेज हो जाती है, इसलिए हार्ट अटैक का खतरा बढ़ जाता है। 7-8 साल पहले तक ठंड में ही सबसे ज्यादा केस आते थे, लेकिन कोलेस्ट्रॉल की समस्या बढ़ने की वजह से अब हार्ट अटैक केस की संख्या 12 महीने बराबर आने लगी है।
बचपन से नाड़ियों में जमा होना शुरू हो जाता है कोलेस्ट्रॉल 
8-10 साल की उम्र से ही इंसान की नाडियों में कोलेस्ट्रॉल जमना शुरू हो जाता है। शरीर का विकास जल्दी होता जाता है, इसलिए वो कभी प्रॉब्लम नहीं करता। कुछ लोगों में बीमारियों की वजह से शरीर का विकास होने के साथ कोलेस्ट्रॉल बढ़ने की भी समस्या होती है। इस कोलेस्ट्रॉल की वजह से हार्ट में ब्लॉकेज होने की आशंका बढ़ जाती है। हमारे पास कई ऐसे केस भी आते हैं कि लोगों को हार्ट अटैक करने वाली बीपी-शुगर जैसी बीमीरियां नहीं होतीं। जब हम उनकी जांच करते हैं तो उनका कोलेस्ट्रॉल बढ़ा हुआ होता है। समय पर जांच ना हो पाने की वजह से यही अटैक की वजह बन जाता है, इसलिए लोगों को बिना बीमारी के समय-समय पर बॉडी चेकअप कराते रहना चाहिए।
कोलेस्ट्रॉल को कंट्रोल करना बेहद जरूरी
डॉ. आरएस मीना ने बताया कि हार्ट अटैक की समस्या से बचने के लिए बॉडी में कोलेस्ट्रॉल को कंट्रोल में रखना बेहद जरूरी है। इसके लिए 2 चीजें बहुत जरूरी हैं। पहली- एक्सरसाइज, दूसरी- डाइट। जैसे आप कोलेस्ट्रॉल बढ़ाने वाली डाइट बहुत ज्यादा ले रहे हैं या बहुत ज्यादा तली हुई चीजें खा रहे हैं तो इस पर कंट्रोल करना बेहद जरूरी है। सबसे ज्यादा खतरनाक तली हुई चीजें होती हैं। इस कारण तले हुए और बाहर के खाने को अवॉइड करें। एक बार यूज हुए तेल को दोबारा गलती से भी यूज ना करें। घर पर भी डीप फ्राई करके कुछ खाना भी है तो घी का इस्तेमाल करें। नियमित एक्सरसाइज करना भी बेहद जरूरी है।
अटैक का पैटर्न होता है, एक्सरसाइज करें, लेकिन हार्ट रेट ना बढ़े 
डॉ. श्रीवास्तव ने आगे कहा कि हार्ट अटैक से बचने और कोलेस्ट्रॉल को कंट्रोल करने के लिए एक्सरसाइज करना बेहद जरूरी है। मान लीजिए किसी के हार्ट में ब्लॉकेज है तो मेहनत करने से दिल में जो धमनियां होती हैं वो एक-दूसरे के साथ में ब्लड सप्लाई के लिए रास्ता बनाने की कोशिश करती हैं। धमनियां इसमें सफल भी हो जाती हैं और हार्ट अटैक की समस्या बेहद कम हो जाती है। एक तरफ से ब्लॉकेज होता है तो एक्सरसाइज की वजह से हार्ट को दूसरी तरफ से सप्लाई मिलती रहती है। मेहनत ना करने वालों की नाड़ियां पतली रह जाती हैं और प्रॉब्लम होती है।
जैसा कि इन दिनों लगातार खबरें आ रही हैं कि लोगों की जिम में वर्कआउट के दौरान या उसके बाद मौत हो रही हैं। इससे बचने के लिए हमें अपने हार्ट रेट को कंट्रोल में रखने की जरूरत होती है। इसके लिए हमें अच्छी स्मार्ट घड़ियां पहनने की जरूरत है। ये घडियां अपने डिस्प्ले पर दिनभर हमारा हार्ट रेट बताती हैं। हार्ट रेट लिमिट से ज्यादा होने पर अलार्म बजा देती हैं, ताकि हम हार्ट रेट को समय पर कंट्रोल कर पाएं स्ट्रेस या मेहनत कम कर दें।
हार्ट रेट तेज होने की वजह से हार्ट को प्रॉपर ऑक्सीजन सप्लाई नहीं मिल पाती। ये भी हार्ट अटैक की बड़ी वजह बनती है। दूसरी बात लिमिट से ज्यादा एक्सरसाइज या मेहनत करने की वजह से हार्ट के लिए खून की सप्लाई बहुत तेज हो जाती है। यंग लोगों की दिल की नसों में जो थोड़ा सा भी कॉलेस्ट्राल जमा होता है वो खून की तेज सप्लाई की वजह से टूट जाता है, इसलिए वहां ब्लड क्लॉट बन जाता है। इसी क्लॉट की वजह से हार्ट अटैक आ जाता है। हर किसी को अपने हार्ट रेट को कंट्रोल में रखना चाहिए, वैसे तो हर एज ग्रुप के लिए अलग हार्ट रेट लिमिट होती है। अनुमानित तौर पर कहा जाए तो एक 40-45 साल तक के व्यक्ति का हार्ट रेट 130 या 140 से ज्यादा नहीं जाना चाहिए। बुजुर्ग लोगों को अपना हार्ट रेट 120 से 130 के अंदर ही रखना चाहिए। यंग लोगों मे हार्ट अटैक आने की एक वजह अनुवांशिकीय भी होती है।
26 साल में हार्ट अटैक के मामले कुल मौतों के 28% हुए
केंद्र सरकार ने हाल ही में राज्यसभा में ICMR की एक रिपोर्ट के हवाले से बताया कि 2016 में होने वाली कुल मौतों में से 28.1% मौतें हार्ट अटैक और दिल की बीमारियों की वजह से हुईं। साल 1990 में यह आंकड़ा 15.2% था। रिपोर्ट के अनुसार हार्ट अटैक से मौतों का कारण मुख्य रूप से तंबाकू और शराब का उपयोग, बढ़ता जंक फूड और कम शारीरिक श्रम है।
ICMR इन दो मॉडलों के आधार पर करेगी जांच 
सूत्रों के अनुसार अध्ययन में ICMR ने नेशनल सेंटर फॉर डिजीज कंट्रोल (NCDC) की मदद से दो तरीकों से आकस्मिक मौत की बारीकियों को समझने का मॉडल अपनाया है। दोनों मॉडल से स्टडी के लिए विशेषज्ञों की अलग-अलग टीमें बना ली गई हैं। विशेषज्ञों की टीम में फोरेंसिक, मेडिसन, रेडियोलॉजी, न्यूरोलॉजी, कार्डियोलॉजी, पैथोलॉजी विशेषज्ञ हैं।